Op til 80 syriske flygtninge bliver indkvarteret på et nyt asylcenter i Vrå.

Der er akut behov for plads til syriske flygtninge, og derfor kan et midlertidigt asylcenter i Vrå snart blive taget i brug. Vrå har i forvejen et asylcenter på byens tidligere plejehjem, Møllegården. Planen er, at der i næste uge bliver indgået en aftale om at leje Foldbjergcentret i Vrå. Her skal der oprettes et midlertidigt asylcenter med plads til 80 syriske flygtninge, oplyser Hjørring Kommune i en pressemeddelelse. Det er Brovst Asylcenter, der skal drive det midlertidige asylcenter i Vrå. De vil informere borgerne om de konkrete planer for asylcenteret på et åbent informationsmøde 12. august i Idrætscenter Vendsyssel.